Diari Oficial de la Generalitat Valenciana


Sumari del DOGV 4027, del 22-06-2001 (2001/6095)

DECRET 113/2001, de 19 de juny, del Govern Valencià, pel qual es crea el Consell Tècnic de Delimitació Territorial de la Comunitat Valenciana, s'estableixen les seues funcions i es regula la seua composició, organització i funcionament.
--------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2001/06/19/113/dof/vci/html**

### Dades del document

Número de DOGV
:   4027

Data del DOGV
:   22-06-2001

Secció del DOGV
:   I. DISPOSICIONS GENERALS

Número del document
:   2001/6095


Data del document
:   19-06-2001

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * municipi
    * legislació
    * reglament intern
    * divisió administrativa

DECRET 113/2001, de 19 de juny, del Govern Valencià, pel qual es crea el Consell Tècnic de Delimitació Territorial de la Comunitat Valenciana, s'estableixen les seues funcions i es regula la seua composició, organització i funcionament. [2001/M6095]
  
En el marc del que estableix l'article 31.8 de l'Estatut d'Autonomia de la Comunitat Valenciana, el Reial Decret 3.318/1983, de 25 d'agost, sobre traspàs de funcions i serveis de l'administració de l'estat a la Comunitat Valenciana en matèria d'administració local, i en el Reial Decret 1.690/1986, d'11 de juliol, mitjançant el qual s'aprovà el Reglament de Població i Demarcació de les Entitats Locals, la Generalitat Valenciana té competència en matèria d'alteració dels termes municipals i demarcació territorial, sent aquesta una de les vies d'actuació més directa i immediata per a incidir en la configuració territorial dels ens locals.
  
En conseqüència, l'article 13 de la Llei 7/1985, de 2 d'abril, Reguladora de les Bases del Règim Local, disposa que la matèria d'alteració de termes municipals es regeix per la legislació de les comunitats autònomes sobre règim local.
  
Atés que fins al moment no s'ha dictat la dita legislació per part de la Generalitat Valenciana, i tenint en compte la complexitat tècnica i política dels expedients d'alteració de termes municipals i de demarcació territorial, es considera convenient la creació en la Generalitat Valenciana d'un òrgan consultiu de composició tècnica que, amb caràcter general, assumisca la funció d'assessorament en la matèria.
  
A més a més, amb la seua creació s'aconsegueix, d'una banda, introduir un element objectivador (dictamen preceptiu, no vinculant i de caràcter tècnic del consell) en el procés de presa de decisions per part dels òrgans competents; i, per una altra, crear un instrument que canalitze el diàleg i la negociació entre els ens locals afectats, articulant de forma permanent la seua participació, a través del representant que designe l'associació d'entitats locals més representativa, en la presa de decisions que directament els afecten.
  
En virtut d'això, a proposta del conseller de Justícia i Administracions Públiques i després de la deliberació del Govern Valencià, en la reunió de 19 de juny de 2001,
  
DECRETE
  
CAPÍTOL I
  
Disposicions generals
  
Article 1. Naturalesa jurídica del Consell Tècnic de Delimitació Territorial de la Comunitat Valenciana
  
Mitjançant el present decret es crea el Consell Tècnic de Delimitació Territorial de la Comunitat Valenciana com a òrgan d'estudi, consulta i proposta, en relació amb les matèries que afecten la demarcació i delimitació territorial dels ens locals, en què s'estructura la Comunitat Valenciana.
  
Article 2. Adscripció
  
1. El Consell Tècnic de Delimitació Territorial de la Comunitat Valenciana s'adscriu orgànicament al centre directiu competent en matèria d'administració local, on tindrà la seua seu, sense perjudici que les sessions es realitzen on es considere, en cada cas, convenient.
  
2. El Consell comptarà amb el suport tècnic de l'Institut Cartogràfic Valencià.
  
CAPÍTOL II
  
Funcions del Consell Tècnic de Delimitació Territorial
  
de la Comunitat Valenciana
  
Article 3. Funcions
  
1. Són funcions del Consell Tècnic de Delimitació Territorial de la Comunitat Valenciana les següents:
  
a) Emetre informe en tots els expedients que es tramiten per l'òrgan directiu competent en matèria d'administració local relatius als diferents supòsits d'alteració dels termes municipals, delimitacions i, amb caràcter general, tots aquells relatius a la demarcació territorial.
  
b) Emetre informe previ a la constitució, modificació o supressió de les entitats locals d'àmbit territorial inferior al municipal.
  
c) Emetre informe previ a la creació de demarcacions funcionals amb incidència en el territori de la Comunitat Valenciana a què es refereix el Decret 170/1985, de 28 d'octubre, del Govern Valencià.
  
d) Elaborar i mantindre actualitzat un mapa municipal, formulant les propostes de modificació que estime convenients, per a la qual cosa comptarà amb el suport tècnic de l'Institut Cartogràfic Valencià.
  
2. Així mateix, a petició del Govern Valencià, del titular de la conselleria amb competències en matèria d'administració local, o a iniciativa del president del Consell Tècnic de Delimitació Territorial de la Comunitat Valenciana, es podran elaborar estudis o informes sobre els límits territorials dels ens locals o les demarcacions amb incidència territorial en què s'estructura el territori de la Comunitat Valenciana, així com sobre qualsevol altra matèria relacionada amb la demarcació territorial.
  
3. Els informes del Consell Tècnic de Delimitació Territorial de la Comunitat Valenciana, que tindran caràcter preceptiu i no vinculant en els expedients a què es refereixen els apartats a), b) i c) de l'apartat 1 d'aquest article, s'emetran en el termini de dos mesos, des que li siguen sol·licitats.
  
CAPÍTOL III
  
Composició, organització i funcionament del Consell Tècnic
  
de Delimitació Territorial de la Comunitat Valenciana
  
Article 4. Composició del Consell Tècnic de Delimitació Territorial de la Comunitat Valenciana
  
1. El Consell Tècnic de Delimitació Territorial de la Comunitat Valenciana, a fi d'aconseguir un més gran coneixement en l'aspecte territorial dels assumptes a tractar, funcionarà en tres seccions, la demarcació de les quals correspondrà respectivament a les províncies d'Alacant, Castelló i València.
  
2. Cada secció es compon dels següents membres:
  
a) Un president, que serà el titular de l'òrgan directiu competent en matèria d'administració local o persona en qui delegue.
  
b) Quatre vocals designats pel titular de la conselleria amb competències en matèria d'administració local, que hauran de ser especialistes en els temes següents:
  
- Dret Administratiu i Administració Pública.
  
- Geografia i Història.
  
- Ordenació del Territori i Urbanisme.
  
- Economia.
  
c) Un representant de l'Institut Cartogràfic Valencià.
  
d) Un representant dels ens locals, a proposta de l'organització associativa de municipis de major representació, que haurà de reunir la condició de membre d'una corporació local.
  
e) Un secretari, amb veu i sense vot, que serà designat pel president del Consell Tècnic de Delimitació Territorial de la Comunitat Valenciana.
  
3. Quan així es decidisca pel consell, es podrà demanar l'assessorament d'experts. Així mateix, haurà de demanar-se l'opinió de la conselleria que, per raó de la matèria, puga veure's afectada en cada supòsit, sense perjudici que qualsevol conselleria interessada puga manifestar totes les consideracions que estime oportunes.
  
Article 5. Organització i funcionament del Consell Tècnic de Delimitació Territorial de la Comunitat Valenciana
  
Per a la regulació de totes les qüestions relatives a l'organització, funcionament i règim d'adopció d'acords, el consell aprovarà el corresponent reglament intern.
  
Disposicions finals
  
Primera
  
S'autoritza el titular de la conselleria amb competències en matèria d'administració local per a dictar totes les disposicions que calguen per al desenvolupament d'aquest decret.
  
Segona
  
El present decret entrarà en vigor l'endemà de la seua publicació en el Diari Oficial de la Generalitat Valenciana.
  
València, 19 de juny de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO.
  
El conseller de Justícia i Administracions Públiques,


Còpia Permalink ELI